
Informatīvais ziņojums
[bookmark: _Hlk82519853]par Eiropas Savienības Konkurētspējas ministru padomes 2025. gada 17.- 18. jūlija neformālajā sanāksmē izskatāmajiem jautājumiem
2025. gada 17. - 18. jūlijā Kopenhāgenā (Dānijā) notiks Eiropas Savienības (turpmāk – ES) Konkurētspējas ministru padomes neformālā sanāksme (turpmāk – COMPET) veltīta diskusijai - “Veidot rītdienas Eiropu – ilgtspējīgu, inovatīvu un konkurētspējīgu”. Sanāksmes ietvaros katra delegācija piedalīsies divās no piecām tematiskajām darba grupām: energoietilpīgo nozaru un tīro tehnoloģiju līdzsvarošana, kvantu tehnoloģijas, biotehnoloģijas, uzņēmējdarbība un inovācijas, kā arī privāto investīciju mobilizēšana. Pusdienu diskusijas tēma tiks veltīta konkurētspējas nodrošināšanai tīrās enerģijas nozarē. Latvijas delegācija piedalīsies diskusijās par privātā finansējuma mobilizēšanu (mobilising private financing) un kvantu tehnoloģiju potenciālu konkurētspējas un drošības jomā (unpacking the potential of quantum technologies on competitiveness and security).
1. Privātā finansējuma mobilizēšana (Mobilising private financing)
= Darba sesija
Mario Dragi ziņojumā[footnoteRef:2] uzsvērts būtisks investīciju trūkums Eiropas kritiski svarīgajās tehnoloģijās, piemēram, mākslīgajā intelektā, tīrajās tehnoloģijās un pusvadītājos. Lai nodrošinātu Eiropas konkurētspēju un stratēģisko autonomiju, ir nepieciešamas apjomīgākas publiskās un privātās investīcijas. Ziņojumā norādīts, ka, lai gan Eiropas iedzīvotāju ienākumi uz vienu iedzīvotāju joprojām ir augsti salīdzinājumā ar pārējo pasauli, tie ievērojami atpaliek no ASV, un produktivitātes pieaugums ES ir bijis vājāks, ko pastiprina ilgstoši zemāki ieguldījumi un lēnāka akciju tirgus izaugsme. Lai risinātu šīs problēmas, Dragi ierosina izveidot Eiropas konkurētspējas fondu nākamajā daudzgadu budžetā (MFF), kas atbalstītu projektus visā inovāciju ciklā un piesaistītu privātos ieguldījumus, vienlaikus uzlabojot koordināciju starp ES un dalībvalstu reformām. [2:  https://commission.europa.eu/topics/eu-competitiveness/draghi-report_en] 

Ziņojumā uzsvērts, ka liela mēroga projekti rada ievērojamus riskus iesaistītajām pusēm, tostarp finanšu iestādēm, un lai veicinātu privāto ieguldītāju, tostarp institucionālo investoru, iesaisti, ir nepieciešams mērķtiecīgs publiskais atbalsts, īpaši attiecībā uz jaunu un topošu tehnoloģiju attīstību.
Šajā diskusiju sesijā tiks diskutēts par to, kā veicināt turpmākus ieguldījumus, lai palielinātu ES produktivitāti un konkurētspēju, atbildot uz jautājumiem:
1) kas ir nepieciešams, lai ES riska un izaugsmes investīcijas sasniegtu tādu līmeni, kāds ir nepieciešams, lai ES būtu inovatīva un konkurētspējīga?
2) kā ES vislabāk aktivizēt privātos ieguldījumus Eiropā, tostarp privāto investoru ieguldījumus no citiem reģioniem?
3) ko darīt, lai ES piesaistītu kvalificētus uzņēmējus un investorus?
Latvijas nostāja: 
Latvijas nostāja ir izklāstīta Ekonomikas ministrijas nacionālajā  pozīcijā  Nr. 1 “Par Komisijas komunikāciju “ES konkurētspējas kompass””, kas apstiprināta 2025. gada 4. marta Ministru kabineta sēdē, Ekonomikas ministrijas Informatīvajā ziņojumā “Par Eiropas Savienības neformālās konkurētspējas ministru padomes 2023. gada 6.-7. februāra sanāksmē izskatāmajiem jautājumiem”, kas apstiprināts 2023. gada 31. janvāra Ministru kabineta sēdē.
Latvija uzskata, ka investīciju vide ir būtisks priekšnoteikums ES konkurētspējas un inovācijas spējas nodrošināšanai ilgtermiņā. Lai panāktu nepieciešamo līmeni riska un izaugsmes investīcijām, ES ir jāveido stabila, prognozējama un inovatīviem uzņēmumiem draudzīga normatīvā vide. Latvija atzīst, ka būtiska nozīme ir arī mērķētiem investīciju instrumentiem un vienotiem noteikumiem, kas ļautu efektīvāk izmantot esošās atbalsta programmas, piemēram, “Apvārsnis Eiropa” un InvestEU. Eiropas Savienības līmeņa komunikācijā joprojām pastāv nevienlīdzība. Intensīvākas komunikācijas kampaņas bieži tiek vērstas uz lielākajām dalībvalstīm, kur ir vienkāršāk definējami rādītāji (KPI), savukārt lielajiem uzņēmumiem ir lielāki resursi un pieredze, lai efektīvi izmantotu pieejamo atbalstu. Tas rada situāciju, kurā mazākās ekonomikas un mazākie tirgus dalībnieki paliek ēnā, pat ja tiem formāli ir labāka piekļuve dažām programmām. Šī nevienlīdzība uzsver nepieciešamību pēc mērķtiecīgām kohēzijas iniciatīvām, kas ne tikai izlīdzina ekonomiskās atšķirības starp reģioniem, bet arī nodrošina līdzvērtīgas iespējas izmantot ES instrumentus neatkarīgi no valsts vai uzņēmuma lieluma.
Latvija iestājas par mērķtiecīgu un koordinētu privāto investīciju aktivizēšanu Eiropas līmenī. Lai to veicinātu, ir jānodrošina konkurētspējīgs un juridiski caurspīdīgs investīciju klimats, jāmazina birokrātiskais slogs un jāattīsta kapitāla tirgi, tostarp integrējot inovācijas finansēšanas mehānismus reģionālā līmenī. Tāpat Latvija uzsver nepieciešamību stiprināt sadarbību ar trešo valstu investoriem un atbalsta iniciatīvas, piemēram, “Fast Track”, kas paātrina stratēģiski svarīgu ieguldījumu projektu īstenošanu. Papildus jāveido publiskā un privātā sektora partnerības modeļi, kas nodrošina gan investoru drošību, gan sabiedrības ieguvumus ilgtspējīgā attīstībā.
Latvija uzskata, ka kvalificētu uzņēmēju un investoru piesaiste ES ir cieši saistīta ar uzņēmējdarbības vides kvalitāti, zināšanu ekosistēmas attīstību un talantu piesaistes iespējām. Ir svarīgi veidot pievilcīgu vidi jaunuzņēmumiem un tehnoloģiju uzņēmumiem, nodrošinot vienkāršus administratīvos procesus, piekļuvi finansējumam un augstas kvalitātes cilvēkkapitālu. Latvija atbalsta iniciatīvas, kas stiprina saikni starp zinātni un uzņēmējdarbību, kā arī veicina mobilitāti un digitālo prasmju attīstību. Vienlaikus uzskatām, ka nepieciešama centralizēta un koordinēta ES līmeņa pieeja talantu piesaistei, tostarp izveidojot vienotu ES platformu inovāciju un investoru piesaistei, kas vienkāršotu piekļuvi ES tirgum.
2. Kvantu tehnoloģiju potenciāla atklāšana attiecībā uz konkurētspēju un drošību  (Unpacking the potential of quantum technologies on competitivenessand security)
= Darba sesija
Kvantu tehnoloģija kļūst par stratēģisku resursu ar arvien lielāku nozīmi ģeopolitikā, jo tai ir potenciāls būtiski pārveidot sabiedrību, ietekmējot ražošanu, inovācijas un izaugsmi dažādās nozarēs. Dragi ziņojumā uzsvērts, ka digitālās tehnoloģijas ir veicinājušas produktivitātes plaisu starp ES un ASV, un Eiropai ir svarīgi neatpalikt kvantu tehnoloģiju attīstībā, jo piecas no desmit vadošajām kompānijām šajā jomā atrodas ASV un četras Ķīnā, bet neviena – ES. Kvantu tehnoloģijām ir arī būtiska nozīme drošības jomā – piemēram, kvantu sensori var uzlabot zemūdeņu, bezpilotu lidaparātu (dronu) un lidaparātu izsekošanu, bet kvantu skaitļošana apdraud esošās šifrēšanas metodes. Lai stiprinātu konkurētspēju un drošību, ES ir jāveicina pētniecība un kvantu risinājumu izmantošana gan uzņēmējdarbībā, gan aizsardzībā, ko atbalstīs tādas iniciatīvas kā ES Kvantu stratēģija un gaidāmais Kvantu akts.
Šajā sesijā tiks aplūkotas kvantu tehnoloģijas ģeopolitiskā kontekstā gan kā daļa no konkurētspējas un rūpniecības politikas darba kārtības, gan arī saistībā ar Eiropas drošības veicināšanu. Debatēs paredzētie jautājumi:
1) kā nodrošināt Eiropas kvantu rūpniecības konkurētspēju?
2) kā mēs varam sagatavot Eiropas rūpniecību kvantu sasniegumiem un tādējādi nodrošināt, ka jau esošie uzņēmumi var pilnībā izmantot kvantu tehnoloģiju priekšrocības?
3) cik lielā mērā kvantu tehnoloģijām var būt un cik lielā mērā tām vajadzētu būt nozīmīgām Eiropas bruņošanās procesā? 
Latvijas nostāja: 
[bookmark: _Hlk198116852]Latvijas nostāja ir izklāstīta Viedās administrācijas un reģionālās attīstības ministrijas Informatīvajā ziņojumā “Par Latvijas pievienošanos kopīgajai dalībvalstu kvantu komunikācijas infrastruktūras sadarbības deklarācijai”, kas apstiprināts 2021. gada 11. februāra Ministru kabineta sēdē, Ekonomikas ministrijas nacionālajā  pozīcijā  Nr. 1 “Par Komisijas komunikāciju “ES konkurētspējas kompass””, kas apstiprināta 2025. gada 4. marta Ministru kabineta sēdē, Ārlietu ministrijas nacionālajā pozīcijā Nr. 1 “Par Mario Dragi ziņojumu “Eiropas konkurētspējas nākotne””, kas apstiprināta 2024. gada 29. oktobra Ministru kabineta sēdē. 
Latvija uzskata, ka kvantu tehnoloģijām ir būtiska loma ES konkurētspējas un drošības stiprināšanā, un atzīst, ka to attīstība ir stratēģisks virziens nākotnes tehnoloģiju ainavā. Ņemot vērā straujo globālo attīstību šajā jomā, kur galvenās tehnoloģiskās iniciatīvas šobrīd koncentrējas ASV un Ķīnā, Latvija iestājas par aktīvu Eiropas iesaisti kvantu ekosistēmas veidošanā un stiprināšanā. Lai nodrošinātu Eiropas kvantu rūpniecības konkurētspēju, ir nepieciešamas koordinētas investīcijas pētniecībā, inovācijās un tehnoloģiju pārnesē, vienlaikus mazinot sadrumstalotību starp dalībvalstīm un efektīvāk izmantojot kopējos ES instrumentus, piemēram, programmas “Apvārsnis Eiropa” un “Digitālā Eiropa”.
Latvijā kvantu tehnoloģiju attīstība notiek jau vairāk nekā divdesmit piecus gadus, un to veicina gan akadēmiskā pasaules līmeņa izcilība, gan sadarbība ar industriju. Latvijas Kvantu iniciatīva, kas uzsākta 2023. gadā, kalpo par pamatu Eiropas līmeņa pētījumiem izvēlētās jomās (piemēram, kvantu algoritmos) un valsts kvantu gatavības celšanai plašākā tēmu lokā.  Arī 2023. gadā uzsāktais projekts par kvantu komunikācijas infrastruktūras izveidi, kurā iesaistītas vairākas valsts un privātās institūcijas, demonstrē valsts apņēmību veidot pilna cikla risinājumus drošai datu pārraidei un sakaru drošībai. Paralēli tiek īstenoti pētījumi arī kvantu algoritmu, sensoru un programmatūras izstrādē, kā arī attīstīti studiju moduļi Latvijas Universitātē, tādējādi veidojot stabilu zināšanu bāzi un sagatavojot industriju nākotnes kvantu risinājumu izmantošanai. Latvija uzskata, ka Eiropas rūpniecības sagatavošana kvantu laikmetam prasa ne vien tehnoloģiju attīstību, bet arī cilvēkkapitāla stiprināšanu, digitālo prasmju pilnveidi un sadarbību starp pētniecības iestādēm un uzņēmējdarbības vidi.
Īpaši svarīgi ir skatīt kvantu tehnoloģiju attīstību drošības un aizsardzības kontekstā. Tā kā kvantu skaitļošana var ietekmēt esošo šifrēšanas metožu drošību, savukārt kvantu sensori paver jaunas iespējas precīzai izsekošanai un navigācijai, šo tehnoloģiju attīstība kļūst par nozīmīgu Eiropas stratēģiskās autonomijas elementu. Latvija 2021. gada 11. februārī ir pievienojusies Kvantu sakaru infrastruktūras (EuroQCI) sadarbības deklarācijai, kuras mērķis ir veicināt drošu kvantu sakaru infrastruktūras pieejamību Eiropas Savienībā, kas paredz palielināt ES zinātniskās un tehnoloģiskās iespējas, kvantu tehnoloģiju un ražošanas konkurētspēju[footnoteRef:3], tādējādi apliecinot gatavību piedalīties Eiropas kvantu sakaru tīkla izveidē, kas apvieno zemes un satelīta tehnoloģijas. Šādas infrastruktūras izveide ļautu nodrošināt drošu datu pārraidi, aizsargātu kritisko infrastruktūru, kā arī atbalstītu sensitīvus lietojumus, tostarp valsts pārvaldes un aizsardzības sektorā. [3:  https://www.lvrtc.lv/projekti/kvanti/] 

Latvija uzskata, ka kvantu tehnoloģiju attīstība jāveicina kā horizontāla prioritāte, kas apvieno inovācijas, digitālo transformāciju un drošības politiku. Tāpēc atbalstām iniciatīvas, kas stiprina Eiropas kvantu tehnoloģiju tirgu, veicina sadarbību starp dalībvalstīm un iesaista privāto sektoru nākotnes risinājumu izstrādē. Latvija ir gatava turpināt aktīvu iesaisti šajā jomā, attīstot nacionālās kapacitātes, piedaloties Eiropas pētniecības projektos un sekmējot izcilību un inovāciju digitālajā laikmetā.
Latvija uzsver programmatūras pētījumu īpašo nozīmi kvantu tehnoloģiju attīstībā. Kvantu datoriem ir nepieciešami kvantu algoritmi un programmatūra to izmantošanai, jo bez tiem kvantu dators būs dārga, bet ne īpaši lietderīga ierīce. Tāpēc nepieciešams ne tikai komercializēt esošās metodes kvantu datoru izmantošanai, bet arī caur ilgtermiņa pētījumiem attīstīt fundamentāli jaunus pielietojumus. Ļoti iespējams, ka vairāki no galvenajiem kvantu datoru lietojumiem vēl nav atklāti. Kvantu tehnoloģiju politikai arī jāveicina kvantu tehnoloģiju centru veidošanās visā ES, lai pēc iespējas vairāk valstu būtu ieguvējas no kvantu industrijas veidošanās. Latvijai ir labi priekšnosacījumi, lai iesaistītos šajā procesā un kļūtu par reģionālu līderi kvantu jomā.
2023. gada 19. oktobrī starp 11 partneriem[footnoteRef:4] pēc VAS Latvijas Valsts radio un televīzijas centra iniciatīvas, apvienojot dažādas valsts pārvaldes iestādes, zinātniskās institūcijas, privātos tehnoloģiju uzņēmumus, kā arī IT nozares līderus, lai veicinātu kopēju rīcību un sadarbību kvantu tehnoloģiju attīstībā un ieviešanā Latvijā, tika parakstīts saprašanās memorands “Par kvantu tehnoloģiju attīstīšanu Latvijā”. 2024. gada 18. jūlijā memorandam pievienojās Ārlietu ministrija un Elektronikas un datorzinātņu institūts.  [4:  VAS “Latvijas Valsts radio un televīzijas centrs” ; SIA “Elektroniskie sakari”; Latvijas Universitāte ; Latvijas Universitātes Cietvielu fizikas institūts; Rīgas Tehniskā universitāte ; SIA “Latvijas Mobilais Telefons”; SIA “TET”; SIA “Mikrotīkls”; LR Satiksmes ministrija; LR Aizsardzības ministrija; LR Viedās administrācijas un reģionālās attīstības ministrija; Elektronikas un datorzinātņu institūts; LR Ārlietu ministrija] 

Memoranda sadarbības mērķis ir: 
1. Sekmēt Latvijas augsto tehnoloģiju starptautisko konkurētspēju kvantu tehnoloģiju jomā, tai skaitā, attīstīt vietējo kompetenci un inovācijas.
2. Izveidot, attīstīt un kopīgi lietot tehnoloģisko risinājumu testa vidi. Atbalstīt kvantu tehnoloģiju jaunradi, adaptāciju un inovatīvu risinājumu veidošanu, izstrādņu un iniciatīvu saskaņotu veidošanu.
3. Veicināt akadēmiskā sektora, tai skaitā, studentu un starptautisku kvantu jomas ekspertu, sadarbību ar industriju, lai veicinātu zināšanu pārnesi Latvijas tautsaimniecībā.
Sadarbības ietvaros ir aizvadītas vairākas memoranda partneru tikšanās, kurās cita starpā partneru pārstāvji dalījās ar nozares aktualitātēm.

3. Pusdienu diskusija: Konkurētspējas nodrošināšana tīras enerģijas nozarē (Securing Competitiveness in the Clean Energy Industry)
Tīrās enerģijas nozare ir būtiska ES centienos stiprināt enerģētisko drošību, sasniegt klimata mērķus un attīstīt Eiropas rūpniecisko bāzi. Lai nodrošinātu pieejamu un uzticamu enerģiju ceļā uz klimatneitrālu ekonomiku, izšķiroša nozīme būs atjaunojamajiem energoresursiem, elektrifikācijai, zaļajam ūdeņradim un enerģijas uzkrāšanai. Tomēr nozare saskaras ar izaicinājumiem, tostarp piegādes ķēžu ierobežojumiem un infrastruktūras attīstības kavēšanos. Dragi ziņojumā tīrās tehnoloģijas tiek izceltas kā stratēģisks Eiropas ekonomikas un suverenitātes balsts.
Lai stiprinātu šo virzienu, 2025. gada 26. februārī Eiropas Komisija (turpmāk – Komisija) nāca klajā ar paziņojumu “Tīras rūpniecības kurss” (The Clean Industrial Deal: a joint roadmap for competitiveness and decarbonisation[footnoteRef:5], turpmāk - CID), kuras centrā ir Rīcības plāns cenas ziņā pieejamai enerģijai (Action Plan for Affordable Energy)[footnoteRef:6] un Trīspusējs līgums starp valdībām, EIB, energoietilpīgajām nozarēm un tīrās enerģijas pārstāvjiem. Tā mērķis ir nodrošināt stabilus investīciju apstākļus un mazināt tirgus nenoteiktību. Papildus tiek gatavots Rūpnieciskās dekarbonizācijas paātrinātāja akts (Industrial Decarbonisation Accelerator Act, turpmāk - IDAA), kas paredzēts, lai veicinātu pieprasījumu pēc Eiropā ražotām tīrajām tehnoloģijām, uzlabotu atļauju izsniegšanas procesus un piekļuvi finansējumam, tādējādi atbalstot nozares izaugsmi. [5:  https://commission.europa.eu/topics/eu-competitiveness/clean-industrial-deal_en]  [6:  https://energy.ec.europa.eu/strategy/affordable-energy_en] 

Pusdienu debatēs tiks apspriests, kā nodrošināt, lai Eiropas tīras enerģijas nozare saglabātu konkurētspēju pasaules mērogā. Diskusiju laikā Vestas izpilddirektors Henriks Andersens (Henrik Andersen) iepazīstinās ar nozares perspektīvām attiecībā uz pašreizējām problēmām un iespējām. Tiks diskutēts par to:
1) cik lielā mērā pašreizējās ES iniciatīvas risina problēmas, ar kurām saskaras Eiropas tīras enerģijas nozare, un kur ir nepilnības?
2) kā valdības, ES un nozare var labāk sadarboties, lai veicinātu ilgtermiņa ieguldījumus tīrajās tehnoloģijās un mazinātu nenoteiktību tīras enerģijas tirgos?
3) kā ES var stiprināt savas iniciatīvas, lai novērstu piegādes ķēdes ierobežojumus Eiropas tīras enerģijas nozarē?
Latvijas nostāja: 
[bookmark: _Hlk87451102]Latvijas nostāja ir izklāstīta Ekonomikas ministrijas nacionālajā  pozīcijā  Nr. 1 “Par Komisijas komunikāciju “ES konkurētspējas kompass””, kas apstiprināta 2025. gada 4. marta Ministru kabineta sēdē, Ekonomikas ministrijas Informatīvajā ziņojumā par Eiropas Savienības Konkurētspējas ministru padomes 2024. gada 26. septembra sanāksmē izskatāmajiem jautājumiem, kas apstiprināts 2024. gada 24. septembra Ministru kabineta sēdē.
Pašreizējās ES iniciatīvas būtiski risina vairākas problēmas, ar kurām saskaras tīrās enerģijas nozare Eiropā. Rīcības plāns cenas ziņā pieejamai enerģijai un CID paredz enerģijas rēķinu samazināšanu, elektrifikācijas paātrināšanu, energoefektivitātes uzlabošanu un atkarības no fosilajiem kurināmajiem mazināšanu. IDAA uzlabo atļauju izsniegšanas procesus, atvieglo piekļuvi finansējumam un veicina pieprasījumu pēc ES ražotām tīrajām tehnoloģijām. Neto nulles emisiju industrijas akts[footnoteRef:7], kura īstenošanā Latvijā iesaistīta arī LIAA, atbalsta stratēģiskos projektus. Elektrības tirgus dizaina reforma un ilgtermiņa līgumu veicināšana palīdz stabilizēt cenas un padarīt tīro enerģiju pievilcīgāku rūpniecībai. [7:  https://www.consilium.europa.eu/lv/infographics/net-zero-industry-act/] 

Tomēr joprojām pastāv vairākas nepilnības. Augstas un svārstīgas enerģijas cenas joprojām ir būtisks šķērslis konkurētspējai, īpaši energoietilpīgajās nozarēs, un nepieciešama horizontāla pieeja šo izmaksu mazināšanai. Pastāv arī piegādes ķēžu ierobežojumi un atkarība no trešajām valstīm, kas uzsver nepieciešamību stiprināt ES iekšējo ražošanu. Finansējuma pieejamība joprojām ir nepietiekama, īpaši projektu izvēršanas posmā. Tāpat pakalpojumu tirgus integrācija ES līmenī ir nepilnīga, kas kavē inovāciju un konkurētspēju.
Latvija atbalsta visaptverošu pieeju, uzsverot nepieciešamību risināt augsto enerģijas cenu jautājumu, nodrošināt ātrāku finansējuma pieejamību tīrās pārejas projektiem un radīt labvēlīgus tirgus apstākļus tīro tehnoloģiju attīstībai. Cenas ziņā pieejama enerģija ir galvenais faktors tradicionāli spēcīgu nozaru konkurētspējas saglabāšanā, un bez tās šīs nozares var cīnīties, lai neatpaliktu no globālās konkurences. Ir svarīgi īstenot pasākumus, lai pazeminātu enerģijas cenas un nodrošinātu stabilu enerģijas piegādi par pieņemamu cenu.
Sadarbības uzlabošanai starp valdībām, ES un nozari ir nepieciešama strukturēta un ilgtermiņā paredzama pieeja, kas balstīta uz savstarpēju uzticēšanos, kopīgiem mērķiem un skaidriem atbalsta mehānismiem. Viens no būtiskākajiem soļiem ir iepriekš pieminētais Trīspusējs līgums starp valdībām, Eiropas Investīciju banku, energoietilpīgajām nozarēm un tīrās enerģijas pārstāvjiem. Šāda vienošanās var nodrošināt stabilus investīciju apstākļus un mazināt tirgus nenoteiktību, kas šobrīd kavē ieguldījumus tīrajās tehnoloģijās. 
IDAA, kura mērķis ir veicināt pieprasījumu pēc Eiropā ražotām tīrajām tehnoloģijām, uzlabos atļauju izsniegšanas procesus un piekļuvi finansējumam, tādējādi atbalstot nozares izaugsmi un konkurētspēju pasaules mērogā. Lai mazinātu nenoteiktību tirgos, būtiski ir arī uzlabot normatīvo vidi – tai jābūt vienkāršai, paredzamai un vienoti piemērotai visā ES. Komisijai un dalībvalstīm jāizmanto visi pieejamie instrumenti, lai nodrošinātu vienotā tirgus noteikumu konsekventu īstenošanu. Tas ietver arī atbalstu uzņēmumiem, īpaši MVU, lai tie varētu pielāgoties ilgtspējas prasībām un nezaudētu vietu piegādes ķēdēs. 
Papildus ES iekšējās ražošanas stiprināšanai, būtiska nozīme ir starptautisku partnerību attīstībai, piemēram, Tīras tirdzniecības un investīciju partnerībām, kas nodrošinātu kritisko izejvielu un tīro tehnoloģiju piegādes drošību. Šīs iniciatīvas papildina Kritisko izejvielu aktu un IDAA, stiprinot Eiropas Savienības pozīcijas globālajā konkurencē. Latvijas nostāja atbalsta ciešāku sadarbību starp publisko un privāto sektoru, uzsverot nepieciešamību pēc ātrākas un vienkāršākas piekļuves finansējumam, kā arī skaidriem un paredzamiem noteikumiem, kas veicina investīcijas un inovāciju.
Tīrās enerģijas nozares attīstība ir cieši saistīta ar noturīgām un daudzveidīgām piegādes ķēdēm. Lai novērstu ierobežojumus, ES īsteno stratēģijas, kas aptver visu vērtību ķēdi – no izejvielām līdz galaproduktiem –, veicina iekšzemes ražošanas kapacitāti, vienkāršo valsts atbalsta noteikumus un ievieš mehānismus, kas nodrošina stabilas elektrības piegādes rūpniecībai. Vienlaikus tiek paplašināts tirdzniecības nolīgumu tīkls, stiprināta ekonomiskā drošība un veicināta aprites ekonomika, izveidojot vienotu tirgu pārstrādātiem materiāliem, kas samazina atkarību no primārajām izejvielām un veicina ilgtspējīgu izaugsmi.
Tomēr jāatzīst, ka vairākas problēmas joprojām nav pilnībā atrisinātas.  Pašreizējās Eiropas Savienības iniciatīvas nenodrošina pietiekamu atbalstu tīrās enerģijas nozares attīstībai. Neskatoties uz ES centieniem vienkāršot vides ietekmes novērtējuma (IVN) procedūras un atļauju izsniegšanas sistēmu, tās joprojām ir laikietilpīgas un sarežģītas.
Vēja enerģijas attīstību kavē vairāki faktori. Ražošanas un uzstādīšanas jaudu trūkums, kā arī nepietiekams finansējums bremzē jaunu investīciju piesaisti. Lai nodrošinātu investīciju atdevi, nepieciešami atbalsta mehānismi, piemēram, līgumi par starpību (CFD), taču to ieviešana rada papildus slogu valsts budžetam, kas nereti saskaras ar nepietiekamu sabiedrības atbalstu.
Sabiedrības attieksme pret vēja enerģiju ir neviennozīmīga. Iedzīvotāju bažas saistītas gan ar ainavas un dabas aizsardzību, gan arī ar dezinformāciju par iespējamo ietekmi uz veselību. Situāciju sarežģī liels skaits potenciālo projektu attīstītāju, lai gan ir zināms, ka tik liela enerģijas jaudu kapacitāte nav nepieciešama. Tas rada lieku konkurenci un neskaidrību visā nozarē.
Papildus šķēršļi arī rodas ģeopolitisko risku dēļ, īpaši pierobežā ar Krieviju, kas negatīvi ietekmē investoru uzticību un palielina projektu izmaksas.
ES centieni veicināt klimatneitrālu tehnoloģiju attīstību Eiropā, piemēram, caur publiskajiem iepirkumiem, ir būtiski rūpniecības nostiprināšanai. Tomēr šīs iniciatīvas nereti palielina administratīvo slogu un paaugstina tehnoloģiju iegādes izmaksas.
Lai arī ES mērķis ir mazināt birokrātiju, jauno iniciatīvu un regulējumu apjoms, īpaši no Eiropas Komisijas puses, nereti rada pretēju efektu – administratīvā slodze dalībvalstīm pieaug.

